Վերնատուն (նկար)

«Վերնատուն», 15 արվեստագետների պատկերող խմբակային դիմանկար, բազմաֆիգուր-բազմածավալ կտավ, որը ԽՍՀՄ ժողովրդական նկարիչ, ԽՍՀՄ գեղարվեստի ակադեմիայի իսկական անդամ, Պետական մրցանակների դափնեկիր Դմիտրի Նալբանդյանը ստեղծել է 1974-1976 թվականներին։ Գտնվում է Տրետյակովյան պատկերասրահում։

Նկարագրություն 
Կտավում նկարիչը պատկերել է հավաքույթ ամենայն հայոց բանաստեղծ Հովհաննես Թումանյանի բնակարանում, որին ներկա են հայ ստեղծագործ մտավորականության հիմնական ներկայացուցիչները, այդ թվում գրողներ, նկարիչներ, կոմպոզիտորներ։

Կտավում պատկերված են՝
 Դերենիկ Դեմիրճյանը (1877-1956)
 Պետրոս Ադամյանը (1849-1891)
 Վարդգես Սուրենյանցը (1860-1921)
 Գևորգ Բաշինջաղյանը (1857-1925)
 Վահան Տերյանը (1885-1920)
 Ալեքսանդր Շիրվանզադեն (1858-1935)
 Ղազարոս Աղայանը (1840-1911)
 Մարտիրոս Սարյանը (1880-1972)
 Եղիշե Թադևոսյանը (1870-1936)
 Հովհաննես Թումանյանը (1869-1923)
 Ստեփան Լիսիցյանը (1865-1947)
 Ավետիք Իսահակյանը (1875-1957)
 Հակոբ Հակոբյանը (1866-1937)
 Կոմիտասը (1869-1935)

Վերնատուն 

Վերնատունը հայ գրական ակումբ-խմբավորում է, որը գործել է 1899 թվականից մինչև 1908 թվականներին։ Հիմնել է Հովհաննես Թումանյանը։ Խմբավորման հանդիպումները տեղի են ունեցել Թումանյանի Թիֆլիսի բնակարանում՝ Բեհրության փողոցի № 44 տան ամենավերին՝ չորրորդ հարկում (վերնատանը)։ Վերնատան մշտական անդամներն են եղել՝ Ղազարոս Աղայանը, Հովհաննես Թումանյանը, Ավետիք Իսահակյանը, Լևոն Շանթը, Դերենիկ Դեմիրճյանը, Նիկոլ Աղբալյանը։ Մշտական անդամներից բացի՝ Վերնատան հանդիպումներին ներկա են եղել նաև բազմաթիվ այլ հայ գրողներ, արվեստագետներ, պատմաբաններ, լեզվաբաններ, գրականասեր մարդիկ՝ Պերճ Պռոշյանը, Մուրացանը, Վրթանես Փափազյանը, Կոմիտասը, նկարիչներ՝ Գևորգ Բաշինջաղյանը, Փանոս Թերլեմեզյանը և այլք։

Մրցանակներ 
Ստեղծագործությունը 1978 թվականին արժանացել է ԽՍՀՄ Գեղարվեստի ակադեմիայի ոսկե մեդալի։

Հետաքրքիր փաստեր 
Նկարում պատկերված որոշ գործիչներ Վերնատան գոյության տարիներին արդեն ողջ չեն եղել։

Այլ ցուցադրություններ 
 Դմիտրի Նալբանդյանի ծննդյան 100-ամյակի կապակցությամբ կտավը 2006 թվականին ցուցադրվել է Հայաստանի ազգային գրադարանում։ 
 Կտավը Հայաստանի ազգային պատկերասրահում առաջին անգամ ցուցադրվել է 2012 թվականին՝ հայ գրատպության 500-ամյակին նվիրված միջոցառումների շրջանակներում։ 
 2016 թվականին Դմիտրի Նալբանդյանի թանգարան-արվեստանոցում կազմակերպվել է կտավի պատմությանը նվիրված երեկույթ։

Ծանոթագրություններ 

1976 նկարներ
Դմիտրի Նալբանդյանի նկարներ
Տրետյակովյան պատկերասրահի նկարներ